Broj: 711-I-616-M-78/22-02-19

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Ivane Vojković,** **ravnateljice Javne ustanove Razvojne agencije Čazma, za davanjem mišljenja Povjerenstva**,na 159. sjednici održanoj dana 16. veljače 2022.g. daje sljedeće

**MIŠLJENJE**

1. **Sukladno članku 18. stavku 2. ZSSI-a obveznica Ivana Vojković, ne može istovremeno uz obnašanje dužnosti ravnateljice Javne ustanove Razvojne agencije Čazma biti članica Školskog odbora Srednje škole Čazma, budući da se ne radi o ustanovi od posebnog interesa za Republiku Hrvatsku ili jedinicu lokalne/područne samouprave, ali može istovremeno uz obnašanje navedene dužnosti biti članica Upravnog vijeća Zavoda za hitnu medicinu Bjelovarsko-bilogorske županije, jer se radi o ustanovi od posebnog interesa za Bjelovarsko-bilogorsku županiju, pri čemu za obavljanje navedene funkcije nema pravo na novčanu naknadu, osim naknade putnih i drugih opravdanih troškova.**
2. **Upućuje se obveznicu da sukladno članku 8. stavku 1. ZSSI razriješi okolnosti iz točke I. izreke koje bi predstavljale povredu ZSSI-a.**

Obrazloženje

Zahtjev za davanjem mišljenja Povjerenstva podnijela je obveznica Ivana Vojković, ravnateljica Javne ustanove Razvojne agencije Čazma. U Povjerenstvu zahtjev je zaprimljen 11. veljače 2022. pod poslovnim brojem 711-U-2733-M-78/22-01-4, povodom kojeg se vodi predmet broj M-78/22.

Člankom 3. stavkom 1. podstavkom 63. propisano je da su ravnatelji i predsjednici uprava regionalnih i lokalnih razvojnih agencija obveznici ZSSI-a. Stoga je i obveznica Ivana Vojković povodom obnašanja dužnosti ravnateljice Javne ustanove Razvojne agencije Čazma dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu postavlja upit postoji li potreba za razrješenjem s funkcije članice Upravnog vijeća Zavoda za hitnu medicinu Bjelovarsko-bilogorske županije te članice Školskog odbora Srednje škole Čazma, budući da je sukladno novom ZSSI-u kao ravnateljica Javne ustanove Razvojne agencije Čazma postala obveznicom Zakona. Obveznica pritom navodi kako je članica Upravnog vijeća Zavoda za hitnu medicinu Bjelovarsko-bilogorske županije od 8. srpnja 2021.g., a članica Školskog odbora Srednje škole Čazma od 6. listopada 2021.g.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je zabranjeno da budu članovi pravnih vijeća ustanova, odnosno nadzornih odbora izvanproračunskih fondova, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) propisano je da školom, osnovanom kao ustanovom, upravlja školski odbor.

Slijedom navedenog Povjerenstvo je utvrdilo da je, Školski odbor Srednje škole Čazma tijelo upravljanja navedenim ustanovama, odnosno izjednačeno je sa upravnim vijećem ustanove.

Uvidom u registar ustanova i izvan proračunskih fondova od posebnog interesa koje vodi Povjerenstvo, Povjerenstvo je utvrdilo da je Zavod za hitnu medicinu Bjelovarsko-bilogorske županije ustanova od posebnog interesa za navedenu županiju.

Slijedom navedenog, obveznica Ivana Vojković može istovremeno uz obnašanje dužnosti ravnateljice Javne ustanove Razvojne agencije Čazma biti i članicom Upravnog vijeća Zavoda za hitnu medicinu Bjelovarsko-bilogorske županije, ali za obavljanje navedene funkcije nema pravo na novčanu naknadu osim naknade putnih i drugih opravdanih troškova.

Nadalje, uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da Srednja škola Čazma nije proglašena ustanovom od posebnog državnog interesa, niti posebnog interesa za jedinicu lokalne ili regionalne samouprave te stoga obveznica ne može istovremeno uz obnašanje dužnosti ravnateljice Javne ustanove Razvojne agencije Čazma biti članica Školskog odbora Srednje škole Čazma.

Povjerenstvo ukazuje obveznici da sukladno članku 8. stavku 1. ZSSI-a razriješi okolnosti moguće povrede članka 18. stavka 2. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ivana Vojković, putem e-maila
2. Objava na internetskoj stranici Povjerenstva
3. Pismohrana